George Bentham
George Bentham, 1800-1884, engelsk botaniker. Bentham var fra sin ungdom interesseret i botanik, men blev, ligesom andre af familiens medlemmer, bl.a. onklen Jeremy Bentham, uddannet som jurist og virkede som sagfører indtil 1833, da han arvede en stor formue og blev i stand til helt at hellige sig sin botaniske forskning.
Bentham var livet igennem en stor samler, der dels købte omfangsrige botaniske samlinger, dels modtog store mængder videnskabeligt materiale til bearbejdelse. Bentham opbyggede også et meget betydeligt videnskabeligt bibliotek. I 1854 skænkede Bentham alle sine samlinger til herbariet og biblioteket ved den kongelige botaniske have i Kew vest for London. Til sin død rejste Bentham dagligt til Kew for at arbejde med samlingerne, og han har udgivet mange vigtige værker over fremmede verdensdeles flora, bl.a Australiens. Med bidrag fra direktøren for Kew Gardens, J.D. Hooker, udarbejdede Bentham et meget anerkendt værk, Genera Plantarum (1862-83) om alverdens planteslægter.